32006R0133
L 023/11
JURNALUL OFÍCIAL AL UNIUNII EUROPENE
REGULAMENTUL (CE) NR. 133/2006 AL COMISIEI
din 26 ianuarie 2006
de modificare a Regulamentului (CEE) nr. 3149/92 de stabilire a normelor de punere în aplicare a furnizării de alimente provenite din stocurile de intervenție pentru persoanele cele mai defavorizate din Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile furnizării către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate (1), în special articolul 6,
întrucât:
(1)
Regulamentul (CEE) nr. 3149/92 al Comisiei (2) stabilește normele de furnizare de produse alimentare provenind din stocurile de intervenție pentru persoanele cele mai defavorizate.
(2)
Pentru a asigura buna execuție a planului anual de distribuție pentru 2006, astfel cum a fost stabilit prin Regulamentul (CE) nr. 1819/2005 al Comisiei din 8 noiembrie 2005 de adoptare a unui plan privind atribuirea, pentru statele membre, de resurse imputabile pentru exercițiul 2006, în vederea furnizării de produse alimentare provenind din stocurile de intervenție pentru persoanele cele mai defavorizate din Comunitate (3), trebuie să se adapteze termenele stabilite pentru retragerea produselor lactate din stocurile de intervenție.
(3)
Produsele care urmează să fie retrase din stocurile de intervenție în cadrul planului anual pot fi furnizate ca atare sau prelucrate ulterior pentru fabricarea de produse alimentare, ori pot fi retrase ca plată a furnizării sau fabricării de produse alimentare mobilizate pe piața comunitară. Pentru acest din urmă tip de furnizare, trebuie să se precizeze produsele disponibile din stocurile de intervenție care pot fi retrase ca plată a fabricării de produse cerealiere. Condițiile de cerere de ofertă prevăzute la articolul 4 din Regulamentul (CEE) nr. 3149/92 pentru organizarea furnizărilor în statele membre trebuie, în acest caz, să se precizeze în consecință.
(4)
Cheltuielile de transport intracomunitar fiind în sarcina Comunității, pe baza cheltuielilor reale stabilite prin intermediul cererilor de ofertă, nu mai este necesar să se prevadă prezentarea de documente justificative privind distanțele parcurse pentru rambursare.
(5)
Articolul 3 alineatul (1) din Regulamentul (CEE) nr. 3149/92, astfel cum a fost modificat prin Regulamentul (CE) nr. 1903/2004 (4), stabilește că perioada de execuție a planului anual se încheie la 31 decembrie. Prin urmare, trebuie să se adapteze termenul de transmitere a rapoartelor anuale prevăzut la articolul 10 din Regulamentul (CEE) nr. 3149/92 în consecință.
(6)
Regulamentul (CEE) nr. 3149/92 trebuie modificat în consecință.
(7)
Măsurile prevăzute de prezentul regulament sunt conforme cu avizul comitetelor de gestionare în cauză,
ADOPTĂ PREZENTUL REGULAMENT:
Articolul 1
Regulamentul (CEE) nr. 3149/92 se modifică după cum urmează:
1.
La articolul 3 alineatul (2) paragraful al treilea, se adaugă următoarea teză:
„În cazul untului alocat statelor membre în cadrul planului anual 2006, în cazul în care alocațiile se raportează la cantități mai mari de cinci sute de tone, 70 % din cantitatea de unt trebuie retrasă din stocurile de intervenție înainte de 1 martie 2006.”
2.
Articolul 4 se modifică după cum urmează:
(a)
la alineatul (1) litera (b) se inserează următorul paragraf, după paragraful al treilea:
„De asemenea, în cazul în care cerealele nu sunt disponibile în stocurile de intervenție, Comisia poate autoriza prelevarea de orez din stocurile de intervenție ca plată a furnizării de cereale și de produse pe bază de cereale mobilizate pe piață.”;
(b)
la alineatul (2) litera (a) paragraful al patrulea, se adaugă următoarea teză:
„De asemenea, în cazul în care furnizarea se referă la cereale sau produse pe bază de cereale în schimbul orezului retras din stocurile de intervenție, cererea de ofertă specifică faptul că orezul care urmează să fie retras este orez deținut de un organism de intervenție.”
3.
La articolul 7 alineatul (2), a doua teză se înlocuiește cu următorul text:
„În acest scop, cererea de rambursare cuprinde toate documentele justificative necesare, în special în ceea ce privește transportul efectuat.”
4.
La articolul 10 primul paragraf, prima teză se înlocuiește cu următoarea teză:
„Statele membre comunică anual Comisiei, până la 30 iunie, un raport cu privire la executarea planului pe teritoriul lor în decursul exercițiului anterior.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 ianuarie 2006.